20.1.2023
RO
Jurnalul Oficial al Uniunii Europene
C 20/9
CAPITOLUL III: UN RĂSPUNS CONSOLIDAT Acțiuni la nivelul statelor membre 25.
Statele membre sunt invitate: (a) să continue coordonarea răspunsului lor, după caz, și să mențină o privire de ansamblu a răspunsului transsectorial la perturbările acute ale serviciilor esențiale furnizate de infrastructura critică.
Acest lucru ar putea fi realizat în cadrul oferit: de un viitor plan de acțiune privind un răspuns coordonat la perturbări ale infrastructurii critice cu o relevanță transfrontalieră semnificativă; de mecanismele integrate ale UE pentru un răspuns politic la crize (IPCR) existente pentru coordonarea răspunsului politic în ceea ce privește infrastructura critică cu relevanță transfrontalieră; de Planul de acțiune privind incidentele și crizele de securitate cibernetică de mare amploare prevăzut de Recomandarea (UE) 2017/1584 a Comisiei (11); de CyCLONe UE; în cadrul pentru un răspuns coordonat al UE la campaniile hibride și setul de instrumente al UE pentru contracararea amenințărilor hibride în cazul unor amenințări și campanii hibride și de sistemul de alertă rapidă în caz de dezinformare; (b) să intensifice schimbul de informații la nivel operațional cu ERCC în contextul UCPM pentru a favoriza declanșarea alertelor timpurii și a-și coordona răspunsul în cadrul UCPM în cazul unor perturbări ale infrastructurii critice cu o relevanță transfrontalieră semnificativă, asigurând, astfel, un răspuns mai rapid facilitat de Uniune atunci când este necesar; (c) să își sporească disponibilitatea de a răspunde, după caz, prin intermediul instrumentelor existente sau care urmează să fie dezvoltate, la astfel de perturbări semnificative menționate la litera (a); (d) să se implice în dezvoltarea în continuare a capacităților de răspuns relevante în cadrul Rezervei europene de protecție civilă (ECPP) și al rescEU; (e) să încurajeze operatorii infrastructurii critice și autoritățile naționale relevante să își consolideze capacitățile pentru a putea a restabili rapid un nivel minim al serviciilor esențiale furnizate de acești operatori ai infrastructurii critice; (f) să încurajeze operatorii infrastructurii critice ca, atunci când reconstruiesc infrastructura critică, să o construiască astfel încât să fie cât mai rezilientă posibil, ținând seama de proporționalitatea măsurilor în ceea ce privește evaluările riscurilor și costurile, la întreaga gamă de riscuri semnificative care i se pot aplica, inclusiv în scenarii climatice nefavorabile. 26.
Statele membre sunt invitate să își intensifice lucrările pregătitoare, dacă este posibil, astfel cum se prevede în cadrul juridic consolidat privind securitatea cibernetică, urmărind obiectivul de consolidare a capacităților CSIRT naționale, având în vedere noile sarcini ale acestor CSIRT și numărul mare de entități din noi sectoare, revizuindu-și și actualizându-și în timp util strategiile de securitate cibernetică și adoptând cât mai curând posibil planuri naționale de răspuns în caz de incidente și crize de securitate cibernetică, dacă acestea nu există încă. 27.
Statele membre sunt invitate să ia în considerare, la nivel național, mijloacele cele mai relevante pentru a se asigura că părțile interesate relevante sunt conștiente de necesitatea de a promova reziliența infrastructurii critice prin cooperarea cu furnizori și parteneri de încredere.
Este important să se investească în capacități suplimentare, în special în sectoarele în care infrastructura actuală se află la sfârșitul duratei sale de viață, de exemplu infrastructura de cabluri submarine de comunicații, pentru a putea asigura continuitatea furnizării de servicii esențiale în caz de perturbări și pentru a reduce dependențele nedorite. 28.
Statele membre sunt încurajate să acorde atenție unei comunicări strategice proactive la nivel național în contextul contracarării amenințărilor și a campaniilor hibride și având în vedere posibilitatea ca adversarii să desfășoare din străinătate acțiuni de manipulare a informațiilor și ingerințe, prin conturarea discursurilor referitoare la incidentele care vizează infrastructura critică.
Acțiuni la nivelul Uniunii 29.
Comisia este invitată să colaboreze îndeaproape cu statele membre pentru a dezvolta în continuare organismele, instrumentele și capacitățile de răspuns relevante, în vederea îmbunătățirii gradului de pregătire operațională pentru a remedia efectele imediate și indirecte ale perturbărilor semnificative ale serviciilor esențiale relevante furnizate de infrastructura critică, în special experții și resursele disponibile prin intermediul ECPP și al rescEU în cadrul UCPM sau al viitoarelor echipe de răspuns rapid în caz de amenințări hibride.
(11) Recomandarea (UE) 2017/1584 a Comisiei din 13 septembrie 2017 privind răspunsul coordonat la incidentele și crizele de securitate cibernetică de mare amploare (JO L 239, 19.9.2017, p. 36).